《夏日田家四首 其三》
明代·张名由

蓐食茅茨下，鸣鸡尚萧萧。褰衣涉远道，负耒正逍遥。

种豆不成顷，阴曀不终朝。飘忽风雨至，归农趣危桥。

其雨复其雨，豆稀草葽葽。丛林戴胜降，女桑多长条。

作者简介：（1526—1604）苏州府嘉定人，初名凡，字公路。通古今学，好奇计。家在安亭，有田亩童仆，一旦弃去为贫人，读书谈道。北历燕、赵、齐、魏之郊，游古战场，辄慷慨悲歌。工诗，有诗集。